Foto: Index



ODLAGALIŠTE otpada Vučje brdo u Planom kod Trogira, nekad poznato po čestim požarima, više ne gori, no Inspekcija Ministarstva zaštite okoliša podigla je dva optužna prijedloga zbog kršenja članka 172. Zakona o održivom gospodarenju odpadom. Jedan je postupak zasad nepravomoćno okončan na način da je Trogir Holding, koji upravlja odlagalištem kažnjen sa 30 tisuća kuna, dok su odgovorne osobe, članovi Uprave, kažnjeni sa po pet tisuća kuna kazne. Drugi postupak se još vodi na Prekršajnom sudu u Trogiru.

Ministarstvo zaštite okoliša potvrdilo je Indexu da je njihova inspekcija prošle godine zaprimila dvije prijave zbog nezakonitog postupanja s otpadom na odlagalištu Vučje brdo. Ono što je posebno zanimljivo je da ih je pozvao voditelj odlagališta Jakov Brkan, a tadašnji šef Holdinga Zlatko Rožić potom ga je suspendirao. Suspenzija je trajala sedam mjeseci, a Brkana na staro radno mjesto vraća Rožićev nasljednik Zvonimir Bukarica. Kaže kako nije bilo nikakve smetnje da se Brkan vrati na posao.

Bura raznijela vrećice po brdu

Bukarica nam je potvrdio da je Holding kažnjen jer je inspekcija našla vrećice po brdu uokolo odlagališta.

"Te dane je puhala velika bura. Kada kamion iskrca smeće, dolazi kamion sa zemljom koja se nasipa preko smeća. Kako je puhalo, tih kesa je bilo svugdje po brdu. Radnici su sve to uredno riješili, pokupili ih. U razloge suspenzije Jakova Brkana ne mogu ulaziti. Ja sam ga vratio na posao jer je bio tu, zna kako se postupa sa otpadom", kazao nam je Bukarica.





Bivši šef Holdinga: Brkan je sam sebe prijavio

Tekst se nastavlja ispod oglasa

Rožić je smijenjen s mjesta predsjednika Uprave Holdinga, ali on kaže da je to bila politička odluka. Presudu po kojoj mora platiti pet tisuća kuna nije posebno htio komentirati, ali nam je kazao par riječi o Brkanu i suspenziji.

"Sudska odluka je još nepravomoćna. Činjenica je da je Brkan bio voditelj, a on vodi računa o svemu što se deponira. On je sam sebe prijavio. To je, mislim, jedinstven slučaj. Ima on pravo da postupi kako hoće, ali imam i ja neke argumente. Brkan je suspendiran zbog toga što nije obavljao posao kako treba. Azbesta na deponiju nije bilo, ali su bile gume. To je vrlo brzo riješio drugi voditelj. Brkan je taj koji je trebao zapovijedati ljudima i brinuti da sve bude u skladu sa zakonom. Zašto je dopustio da se odlažu stvari koje se nisu smjele odlagati?", kazao nam je Rožić, koji je trenutno na poziciji savjetnika direktora Holdinga.





Brkan: Nisam imao drugog načina

Brkan nam, pak, govori kako je deponij zatekao u lošem stanju i da suradnja s Rožićem nije bila najkvalitetnija pa je upravo i to bio razlog zbog čega se obratio Inspekciji zaštite okolišta.

"Prije je bilo dosta požara velikih razmjera. Opožarene površine su bile ogromne. Čak su i neke kuće bile zahvaćene, nastradale su životinje, biljke i automobili. Počeo sam sređivati deponij, no ubrzo dolazi do problema jer mi se na deponij pokušava ilegalno unijeti azbest. Upozorio sam Upravu, no sve se ponovilo. Suspendiran sam nakon prijave Ministarstvu zaštite okoliša, i to zbog toga jer sam se borio protiv opasnog otpada kako se deponij ne bi zapalio. Nisam imao drugog načina. Postupio sam odgovorno i savjesno, u mjestu Plano živim 43 godine. Otkad ja vodim deponij, požara nije bilo, i to upravo zato jer ne dozvoljavam da se primi opasni i zapaljivi otpad. Sa odlagalištem otpada sada nema nikakvih problema i građani Trogira i mještani Plana mogu mirno spavati", kazao nam je Brkan.

